Γιάννης Βούρος

Ο **Γιάννης Βούρος** (Αθήνα, 23 Ιουνίου 1955) είναι Έλληνας ηθοποιός, θεατρολόγος σκηνοθέτης, σεναριογράφος, συγγραφέας και πολιτικός.

## Βιογραφικά στοιχεία

### Πρώτα χρόνια και σπουδές

Γεννήθηκε στην Αθήνα, μεγάλωσε στην πόλη της Νέας Φιλαδέλφειας με καταγωγή από τη Χίο και την Καβάλα. Έκανε τα πρώτα του σχολικά βήματα στη Σχολή Χατζήβεη στη Νέα Φιλαδέλφεια ενώ συνέχισε τον κύκλο της δευτεροβάθμιας εκπαίδευσης στο Λεόντειο Λύκειο Πατησίων,  και την Σχολή Χατζηδάκη. Κατά την παιδική και εφηβική ηλικία υπήρξε αθλητής του στίβου και ποδοσφαιριστής στα τμήματα της ΑΕΚ, ενώ κατά τα εφηβικά και φοιτητικά του χρόνια δραστηριοποιήθηκε στο αντιστασιακό μαθητικό και φοιτητικό κίνημα.

Είναι απόφοιτος του Τμήματος Θεατρικών Σπουδών της Φιλοσοφικής Σχολής του Εθνικού και Καποδιστριακού Πανεπιστημίου Αθηνών, πτυχιούχος Δημοσιογραφίας-Δημοσιολογίας και απόφοιτος της Ανώτερης Σχολής Δραματικής Τέχνης του Εθνικού Θεάτρου.

### Καλλιτεχνική διαδρομή

Υπήρξε πολιτικός συντάκτης στις εφημερίδες *Αθηναϊκή* και *[[Ημερησία (εφημερίδα)|Ημερησία]]*. Αργότερα συνεργάστηκε με την ενημερωτική τηλεοπτική εκπομπή *"Κάθε μέρα"* στο Εθνικό Ίδρυμα Ραδιοφωνίας Τηλεοράσεως (Ε.Ι.Ρ.Τ.). Το 1977 υπήρξε μαζί με άλλους ηθοποιούς, συνιδρυτής του Θεάτρου της Άνοιξης.

Έχει συμμετάσχει σε θεατρικές παραστάσεις, τηλεοπτικές σειρές και ταινίες του ελληνικού κινηματογράφου. Σκηνοθέτησε επίσης θεατρικές παραστάσεις σε περιφερειακά θέατρα (ΔΗ.ΠΕ.ΘΕ.), κρατικές σκηνές, παραστάσεις του παίχθηκαν σε θέατρα του εξωτερικού και στο Φεστιβάλ Αθηνών. Έχει μεταφράσει θεατρικά έργα από τα αγγλικά και τα γαλλικά.

Έχει διατελέσει μέλος, αντιπρόεδρος και πρόεδρος του Σωματείου Ελλήνων Ηθοποιών από το 1992 έως το 1997. Τον Μάιο του 2013 αντικατέστησε τον Σωτήρη Χατζάκη ως καλλιτεχνικός διευθυντής του Κρατικού Θεάτρου Βορείου Ελλάδος μένοντας στη θέση μέχρι τον Αύγουστο του 2015, όταν και παραιτήθηκε.

### Ενασχόληση με την πολιτική

Διετέλεσε μέλος του Εθνικού Συμβουλίου του Πανελληνίου Σοσιαλιστικού Κινήματος (ΠΑΣΟΚ) από τον Μάρτιο του 2008 και υπεύθυνος για θέματα θεάτρου και κινηματογράφου στον τομέα πολιτισμού. Στις βουλευτικές εκλογές του 2009, εξελέγη στη Β' Εκλογική Περιφέρεια Αθηνών με τον συνδυασμό του ΠΑΣΟΚ. Στη Βουλή των Ελλήνων υπηρέτησε ως αντιπρόεδρος της Επιτροπής Μορφωτικών Υποθέσεων ενώ συμμετείχε και σε άλλες κοινοβουλευτικές επιτροπές. Στις βουλευτικές εκλογές του Μαΐου 2012 δεν εξελέγη και έπειτα επέστρεψε ενεργά στα καλλιτεχνικά δρώμενα.

Στις δημοτικές εκλογές του 2019 εξελέγη δήμαρχος Φιλαδέλφειας-Χαλκηδόνος. Στις δημοτικές εκλογές του 2023 πέρασε στον δεύτερο γύρο, ωστόσο ηττήθηκε για μικρή διαφορά. Στις ευρωεκλογές του 2024 ήταν υποψήφιος με τους Δημοκράτες του Ανδρέα Λοβέρδου.

Στις 16 Σεπτεμβρίου 2025 προσχώρησε στη Νέα Δημοκρατία μαζί με τον Λοβέρδο.

## Προσωπική ζωή

Έχει υπάρξει παντρεμένος με την ηθοποιό Άννα Αδριανού. Από εφήμερο δεσμό του, το 1986, γεννήθηκε η Μαρία-Λουίζα Βούρου. Την αναγνώρισε σαν δικό του παιδί κι ενώ μετά από αρκετά χρόνια, έμαθαν ότι δεν υπάρχει καμία βιολογική σχέση μεταξύ τους μέσω τεστ DNA, οι δύο τους συνέχισαν να κρατούν άριστες οικογενειακές σχέσεις σαν πατέρας με κόρη.

Έπειτα παντρεύτηκε την ηθοποιό Νταίζη Σεμπεκοπούλου. Από τον συγκεκριμένο γάμο γεννήθηκε ο Στέφανος Βούρος (γενν. 1987). Ο τρίτος του γάμος πραγματοποιήθηκε το 1998 με την Ελένη Κώνστα από την οποία απέκτησε τον Αλέξη-Ιωάννη Βούρο (γενν. 1998).

## Παραπομπές


## Εξωτερικοί σύνδεσμοι
* Επίσημη ιστοσελίδα

Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Κατηγορία:Έλληνες σκηνοθέτες θεάτρου
Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές Β΄ Αθηνών
Κατηγορία:Δήμαρχοι ελληνικών πόλεων
Κατηγορία:Έλληνες καλλιτεχνικοί διευθυντές
Κατηγορία:Έλληνες τηλεπαρουσιαστές
Κατηγορία:Απόφοιτοι της Δραματικής Σχολής του Εθνικού Θεάτρου
Κατηγορία:Απόφοιτοι της Φιλοσοφικής Σχολής του Εθνικού και Καποδιστριακού Πανεπιστημίου Αθηνών